b'\n_START_ARTICLE_\nValuk\n_START_SECTION_\nNeodvisnost Valukovih Slovanov\n_START_PARAGRAPH_\nNajkasneje po oslabitvi Obrov leta 626 (\xc4\x8de ne \xc5\xbee leta 623) so se Slovani v vzhodnih Alpah pridru\xc5\xbeili slovanski plemenski zvezi vojvode Sama. Leta 630 so namre\xc4\x8d na strani Frankov sodelovali tudi Langobardi, ki so  na Karantanijo mejili kot na ozemlje v Samovi plemenski zvezi. _NEWLINE_V tem \xc4\x8dasu je po pri\xc4\x8devanju iz Fredegarii Chronicon v Panoniji pri\xc5\xa1lo do spora med Avari in Bolgari, zaradi \xc4\x8desar se je 9.000 Bolgarov pod vodstvom njihovega kneza Alcioka najprej zateklo k Bavarcem, ko pa so jih na ukaz frankovskega kralja Dagoberta dali  skoraj vse poklati, se je pribil\xc5\xbeno 700 pre\xc5\xbeivelih Bolgarov zateklo v de\xc5\xbeelo Slovanov (marca Vinedorum) k tamkaj\xc5\xa1njemu vojvodi ali knezu Valuku (Wallucum ducem Vinedorum). Najverjetneje gre prav za tistega Alcioka, ki je s svojim spremstvom leta 662 od\xc5\xa1el v Furlanijo. Dogodek z Bolgari razkriva, da Karantanija v tem \xc4\x8dasu ni bila podrejena ne Frankom, ne Langobardom, ne Avarom. _NEWLINE_Mo\xc5\xbeno je tudi, da je bil prav Valuk tisti knez Alpskih Slovanov, pri katerem je politi\xc4\x8dni azil in zavezni\xc5\xa1tvo iskal Arnefrit, sin furlanskega vojvode Lupa. Pavel Diakon je pri opisovanju Arnefritovega umika k Slovanom zatrdil, da je zbe\xc5\xbeal k Slovanom v Karnuntum, ki ga napa\xc4\x8dno imenujejo Karantanum (Carnuntum, quod corrupte vocitant Carantanum), kar bi lahko pomenilo, da se je de\xc5\xbeela \xc5\xbee pod Valukom pri\xc4\x8dela imenovati Karantanija. _NEWLINE_Za ozemlje kasnej\xc5\xa1e Karniole ni znano ali je bila del Samove plemenske zveze (v sklopu Valukove oblasti ali lo\xc4\x8deno) ali je bila \xc5\xa1e naprej pod oblastjo Avarov ali pa nikogar\xc5\xa1nje ozemlje.'